open-index/open-wikipedia-markdown huggingface dataset:
Reviiri

**Reviiri** tai **territorio** on eläimen elinpiirin osa, jota eläin puolustaa saman lajin yksilöiltä. Pesintäreviirejä puolustetaan vain saman sukupuolen yksilöiltä. Esimerkiksi linnuilla monet koiraat ilmaisevat pesintäreviirejään laulamalla ja päästävät reviirilleen vain naaraita parittelemaan. Eläimiä, joilla on reviiri, kutsutaan territoriaalisiksi. 

Arkikielessä reviirillä voidaan tarkoittaa myös rajaa tai ihmisen omistamaa aluetta.

## Esimerkkejä reviirien koosta

* Susi – 700–900 neliökilometriä 
* Ilves – 100–1&nbsp;000 neliökilometriä

## Lähteet
Avonlea (fiktio)

**Avonlea** on kuvitteellinen paikkakunta Prinssi Edwardin saarella Kanadan itärannikolla. Se on L. M. Montgomeryn kirjojen sekä niihin perustuvan televisiosarjan *[[Tie Avonleaan]]* tapahtumapaikka. Kuvitteellisen Avonlean esikuvana toimi Prinssi Edwardin saarella sijaitseva Cavendishin kaupunki.

Montgomeryn kirjoissa Avonlea sijaitsee Prinssi Edwardin saaren pohjoisosassa pienellä niemimaalla. Kaupungin pääelinkeinot ovat maanviljely ja ravustus. Avonlean kuvitteelliset naapurikaupungit ovat Carmody, White Sands, Grafton ja Bright River.
Dronten

**Dronten** on kunta ja kaupunki Alankomaissa mereltä vallatun Flevolandin provinssin koillispolderissa. Kunnan perustamisvuosi on 1972, ja asukkaita siellä on 40&nbsp;616 (1.1.2016). Pinta-alaa Drontenilla on 423,86 neliökilometriä, josta vettä on 89,51 km². Kaupunki sijaitsee 10 kilometriä länteen vanhasta Kampenin kaupungista ja noin 25 kilometriä itään Flevolandin pääkaupungista, Lelystadista. 

Dronten on vilkas matkailukohde leirintäalueineen.

## Lähteet

## Aiheesta muualla
Vuohi (kiinalainen horoskooppi)

**Vuohi** (lammas) on kahdeksas kiinalaisista horoskooppimerkeistä. Vuohen vuonna syntyneitä pidetään rauhallisina, ystävällisinä, vilpittöminä, hyväsydämisinä, ujoina, taiteellisina ja pessimisteinä. 

**Vuohen kuukausi**: n. 7.7. – 7.8.
**Vuohen tunti**: 13 – 15

Vuohen onnennumerot ovat 3, 4 ja 9.

## Vuohen vuosia

* 17. helmikuuta 1931 – 5. helmikuuta 1932 (metalli)
* 5. helmikuuta 1943 – 24. tammikuuta 1944 (vesi)
* 24. tammikuuta 1955 – 11. helmikuuta 1956 (puu)
* 9. helmikuuta 1967 – 29. tammikuuta 1968 (tuli)
* 28. tammikuuta 1979 – 15. helmikuuta 1980 (maa)
* 15. helmikuuta 1991 – 3. helmikuuta 1992 (metalli)
* 1. helmikuuta 2003 – 21. tammikuuta 2004 (vesi)
* 19. helmikuuta 2015 – 7. helmikuuta 2016 (puu)
* 6. helmikuuta 2027 - 25. tammikuuta 2028 (tuli)
Vz. 61 Škorpion

**Vz. 61 Škorpion** (; konepistooli malli 1961) on tšekkoslovakialainen, Miroslav Rybářin suunnittelema konepistooli. Česká zbrojovka Uherský Brod on valmistanut sitä eri kaliiperisina malleina vuodesta 1959. Ase suunniteltiin korvaamaan esimerkiksi ajoneuvomiehistöjen ja laskuvarjojoukkojen käyttämät pistoolit. Škorpionia on valmistettu myös Jugoslaviassa.

Ase ampuu kerta - tai sarjatulta suljetulta lukolta. Siinä on aseen päälle taittuva rautalankatukki ja sen voi varustaa äänenvaimentimella.
 

## Aiheesta muualla

*World guns - Vz. 61 Škorpion
Welcome to the Jungle

**Welcome to the Jungle** on Guns N’ Rosesin säveltämä ja sovittama kappale vuonna 1987 julkaistulta albumilta Appetite for Destruction. Kappale on myös julkaistu singlenä, joka nousi Suomessa virallisen listan sijalle 13.

Kappaleesta on muodostunut GN’R:n sisääntulokappale. Yhtye sävelsi kappaleen palattuaan ensimmäiseltä kiertueeltaan Seattlesta.

Kappale oli ensimmäinen single yhtyeen debyyttialbumilta eikä se aluksi herättänyt kummemmin huomiota. Yhtyeen toisen singlen Sweet Child O’ Minen menestyksen myötä kappale julkaistiin uudelleen singlenä, jolloin siitäkin tuli hitti.

Kappale esiintyy myös Simpsonien jaksossa Suuri kahdeksikko sekä Clint Eastwoodin elokuvassa Likainen Harry ja murhapooli. Lisäksi kappale soi tunnetun GTA-pelisarjan pelissä Grand Theft Auto: San Andreas radiokanavalla Radio X.

Kappale on ylittänyt miljardin kuuntelun rajan Spotifyssa.

## Lähteet
Walesin hallintoalueet

**[[Wales]]** on jaettu paikallishallintoa varten 22 **hallintoalueeseen** (, ). Näistä yhdeksän on kreivikuntia, kymmenen kauppaloita ja kolme kaupunkeja. Nimityksistä huolimatta kaikkien alueiden lailliset oikeudet ovat yhtäläiset. Nykyinen aluejako on ollut voimassa vuodesta 1996.

## Alueet

### Kreivikunnat
* Carmarthenshire (*Sir Gaerfyrddin*)
* Ceredigion
* Denbighshire (*Sir Ddinbych*)
* Flintshire (*Sir y Fflint*)
* Gwynedd
* Isle of Anglesey (*Ynys Môn*)
* Monmouthshire (*Sir Fynwy*)
* Pembrokeshire (*Sir Benfro*)
* Powys

### Kaupunki-kreivikunnat
* Cardiff (*Caerdydd*)
* Newport (*Casnewydd*)
* Swansea (*Abertawe*)

### Kunta-kreivikunnat
* Blaenau Gwent
* Bridgend (*Pen-y-bont ar Ogwr*)
* Caerphilly (*Caerffili*)
* Conwy
* Merthyr Tydfil (*Merthyr Tudful*)
* Neath Port Talbot (*Castell-nedd Port Talbot*)
* Rhondda Cynon Taf
* Torfaen
* Vale of Glamorgan (*Bro Morgannwg*)
* Wrexham (*Wrecsam*)
Koira (kiinalainen horoskooppi)

**Koira** on yksi kiinalaisista horoskooppimerkeistä. Koiran vuonna syntyneitä pidetään uskomusjärjestelmän mukaan uskollisina, rehellisinä, epäitsekkäinä, touhukkaina, riippumattomina ja velvollisuudentuntoisina. Saman järjestelmän mukaan heidän itsetuntonsa ei ole paras mahdollinen.

**Koiran vuosi**: 12 vuoden välein. mm 1886, 1898, 1910, 1922, 1934, 1946, 1958, 1970, 1982, 1994, 2006, 2018, 2030, 2042...
On otettava kuitenkin huomioon että kiinalainen vuosi vaihtuu eri aikaan kuin kansainvälinen.
**Koiran kuukausi**: n. 8.10.- 7.11.
**Koiran tunti**: 19 - 21

Koiran onnennumerot ovat 3, 4 ja 9.

## Koiran vuosia

* 14. helmikuuta 1934 – 3. helmikuuta 1935 (puu)
* 2. helmikuuta 1946 – 21. tammikuuta 1947 (tuli)
* 18. helmikuuta 1958 – 7. helmikuuta 1959 (maa)
* 6. helmikuuta 1970 – 26. tammikuuta 1971 (metalli)
* 25. tammikuuta 1982 – 12. helmikuuta 1983 (vesi)
* 10. helmikuuta 1994 – 30. tammikuuta 1995 (puu)
* 29. tammikuuta 2006 – 17. helmikuuta 2007 (tuli)
* 16. helmikuuta 2018 - 4. helmikuuta 2019 (maa)
* 3. helmikuuta 2030 - 22. tammikuuta 2031 (metalli)
Skotlannin hallintoalueet

**[[Skotlanti|Skotlannin]] hallintoalueet** () käsittävät 32 paikallishallinnollista aluetta, joilla on omat vaaleilla valitut valtuutetut ja päättäjät. Nykyinen aluejako on ollut käytössä 1.&nbsp;huhtikuuta 1996 lähtien.

## Alueet

# Inverclyde
# Renfrewshire
# Länsi-Dunbartonshire
# Itä-Dunbartonshire
# Glasgow
# Itä-Renfrewshire
# Pohjois-Lanarkshire
# Falkirk
# Länsi-Lothian
# Edinburgh
# Midlothian
# Itä-Lothian
# Clackmannanshire
# Fife
# Dundee
# Angus
# Aberdeenshire
# Aberdeen
# Moray
# Ylämaa
# Ulko-Hebridit
# Argyll ja Bute
# Perth ja Kinross
# Stirling
# Pohjois-Ayrshire
# Itä-Ayrshire
# Etelä-Ayrshire
# Dumfries ja Galloway
# Etelä-Lanarkshire
# Scottish Borders
# Orkneysaaret
# Shetlandinsaaret

## Lähteet
Sika (kiinalainen horoskooppi)

**Sika** on yksi kiinalaisista horoskooppimerkeistä. Kiinassa sika on hedelmällisyyden ja vaurauden vertauskuva. Niinpä sian vuonna syntyneistä uskotaan tulevan onnekkaita ja varakkaita. Kiinalaisessa horoskoopissa sikaa pidetään uskollisena, rehellisenä ja ahkerana, mutta helposti huijattavana.

**Sian kuukausi**: n. 7.11.- 7.12.
**Sian tunti**: 21 - 23

Sian onnennumerot ovat 2, 5 ja 8.

## Sian vuosia

*4. helmikuuta 1935 - 23. tammikuuta 1936 puu
*22. tammikuuta 1947 - 9. helmikuuta 1948 tuli
*8. helmikuuta 1959 - 27. tammikuuta 1960 maa
*27. tammikuuta 1971 - 14. helmikuuta 1972 metalli
*13. helmikuuta 1983 - 1. helmikuuta 1984 vesi
*31. tammikuuta 1995 - 18. helmikuuta 1996 puu 
*18. helmikuuta 2007 - 6. helmikuuta 2008 tuli
*5. helmikuuta 2019 - 24. tammikuuta 2020 maa
Nightrain

**Nightrain** vuonna 1988 julkaistu Guns N’ Rosesin single. Se on kolmas kappale yhtyeen esikoisalbumilla "Appetite for Destruction". Laulu kertoo yhtyeen suosimasta kalifornialaisesta halvasta ja hyvin alkoholipitoisesta viinistä nimeltä Night Train Express. Kappale on ainoa albumilta *Appetite for Destruction* julkaistu single, josta ei ole tehty musiikkivideota; tosin singlen "It's So Easy" musiikkivideota ei ole julkaistu virallisesti. Nightrain toimi usein Guns N' Rosesin keikkojen avauskappaleena "Use Your Illusion Tour"illa. 

"Asuimme Gardener Street studiolla ja meillä oli yksi boksimainen huone. Meillä ei ollut rahaa, mutta olisimme vaikka kaivaneet 100 dollaria, että olisimme päässeet läheiseen viinakauppaan. Siellä sitten sattui olemaan tätä mahtavaa viiniä nimeltä Nightrain, josta olit sekaisin jo yhdellä dollarilla. Viisi dollaria ja olisit mennyttä. Elimme tällä tavaralla." - Duff McKagan

Kappale sai alkunsa, kun bändin jäsenet olivat kävelemässä Palm Avenuella viinakaupasta studiolle ja yhtäkkiä joku huudahti sanat joista sitten tuli biisin kertosäe. Bändi lauloi tätä koko loppumatkan ettei se unohtuisi. Samalla kun muut jäsenet lauloivat kerraten tätä samaa melodiaa Axl Rose täydensi improvisoimalla väliin esimerkiksi "bottoms up" ja "fill my cup".

## Lähteet
Tony Arima

**Tony Matti Juhani Arima** (9. huhtikuuta 1961 Helsinki – 8. joulukuuta 2005 Orimattila) oli suomalainen jääkiekkoilija. Hän pelasi laitahyökkääjänä SM-liigassa vuosina 1979–1995 Jokereissa, HIFK:ssa,  Lahden Hockey-Reippaassa ja Reipas Lahdessa. SM-kultaa hän voitti HIFK:ssa vuonna 1983. Colorado Rockies varasi hänet NHL:n varaustilaisuudessa kahdeksannella kierroksella vuonna  numerolla 150, mutta pelaamassa häntä ei kuitenkaan koskaan Pohjois-Amerikan kaukaloissa nähty.

Laitahyökkääjä Arima edusti Suomea vuoden 1983 MM-kisoissa, jossa hän kuului muilta osin alle odotusten pelanneen Suomen pirteimpiin hyökkääjiin. Suomi oli kisoissa seitsemäs. Loukkaantuminen esti osallistumisen vuoden 1984 olympialaisiin. Kaikkiaan Arima pelasi 31 A-maaottelua.

Suoraviivaisesta ja ärhäkästä pelitavastaan tunnettu Arima siirtyi Jokereista HIFK:hon kauden 1981 keväällä. Samassa yhteydessä Jokereista HIFK:hon siirtyivät myös hänen pelikaverinsa Anssi Melametsä ja SaiPan kasvatti Aarre-Kari Kourula. Tämä oli sen kevään kohusiirto. Vaikka Arima oli Jokereiden kasvatti ja edusti urallaan myös lahtelaista Reipasta tämän kahdella eri nimellä, häntä pidettiin kannattajien keskuudessa erityisesti legendaarisena HIFK-pelaajana.

Lisäksi hän pelasi yhden kauden 1-divisioonassa Kalajoen Junkkareissa sekä hajanaisia ”vuokrapelejä” Vantaa HT:ssa, Pietarsaaren Centersissä, Junkkareissa ja Helsingin Karhu-Kissoissa. 

Varsinaisen uransa jälkeen Tony Arima pelasi vielä 2-divisioonassa Helsinki Lightningissa, joka nimestään huolimatta toimi Keravalla, ja joitakin pelejä Kotkan Titaaneissa.

Peliuransa päättymisen jälkeen Tony Arima muutti Orimattilaan. Hän teki itsemurhan 44-vuotiaana joulukuussa 2005. Hänet on haudattu Maunulan uurnalehtoon.

## Tilastot

## Lähteet
* 
* 

### Viitteet
Mr. Brownstone

**Mr. Brownstone** on yhdysvaltalaisen hard rock -yhtye Guns N' Rosesin menestyskappale heidän debyyttialbumiltaan *[[Appetite for Destruction]]ilta*. Kappale on myös julkaistu ”It's So Easy” -singlen B-puolena. Kappale on pysynyt yhtyeen live-ohjelmistossa tähän päivään saakka.
Paradise City

**Paradise City** on Guns N’ Rosesin kappale, levyltä Appetite for Destruction (1987). Kappale julkaistiin singlenä 1989. Se on yksi yhtyeen tunnetuimmista kappaleista. "Paradise City" kertoo Paratiisikaupungista. "Paratiisikaupungin" sijaintia yhtye ei aluksi määritellyt, mutta myöhemmin ovat kertoneet pieleen menneen Seattlen kiertueen jälkeen että Sunset Strip on heidän "paratiisikaupunkinsa". Kappale ylsi Yhdysvaltojen singlelistalla parhaimmillaan viidenneksi. "Paradise Cityn" riffin sävellys on kirjattu Slashin nimiin, vaikka Duff riffin alun alkaen laittoi alulle. Kappaleen sanoittaja on myös Duff McKagan. Suomalaisen Andy McCoyn mukaan "Paradise City" on kooste muutamista Hanoi Rocks -riffeistä. Esimerkiksi kertosäe on otettu Hanoi Rocksin kappaleesta "Lost in the City". Kyseisen kappaleen voi kuulla Burnout Paradise -pelin soundtrackilla.

Single ylsi Suomen virallisen singlelistan sijalle 6.

Kappale on ylittänyt miljardin kuuntelun rajan Spotifyssa.

## Lähteet

## Aiheesta muualla
*
Barbara Helsingius

**Barbara Christina Elisabeth Helsingius-Koski** (o.s. **Helsingius**; 27. syyskuuta 1937 Helsinki – 9. maaliskuuta 2017 Espoo) oli suomalainen miekkailija sekä folk- ja laulelmamusiikin esittäjä, säveltäjä ja sanoittaja. Hän levytti musiikkia 1960-luvun puolestavälistä lähtien suomeksi, ruotsiksi, englanniksi ja norjaksi. Helsingius esiintyi urallaan ympäri maailmaa, etenkin Pohjoismaissa ja Yhdysvalloissa. 

## Ura

Helsingius tuli ylioppilaaksi Nya svenska samskolanista. Ennen muusikonuraansa Helsingius valmistui voimistelunopettajaksi. Hän osallistui miekkailijana Rooman olympialaisiin 1960 ja maailmanmestaruuskilpailuihin vuonna 1965 Suomen joukkueessa. Opiskellessaan pedagogiikkaa Stanfordin yliopistossa Yhdysvalloissa Helsingius kiinnostui amerikkalaisesta folk-tyyppisestä musiikista ja hänen ensimmäinen levynsä vuodelta 1966 onkin suomen kielellä laulettua folkkia. Helsingius päätti opiskelunsa Asla-stipendiaattina Stanfordissa Master of Arts -tutkintoon vuonna 1963.

Helsingius avioitui amerikansuomalaisen Henry ”Hank” Kosken kanssa. He asuivat vuosina 1969–1975 Oslossa, jossa Koski työskenteli diplomaattina Yhdysvaltain suurlähetystössä. Vuonna 1975 perhe muutti Espooseen.

Helsingius toimitti useita laulukirjoja, joista viimeisin, *Songs Finland Sings*, on vuodelta 2000 ja sisältää hänen englanniksi kääntämiään suomalaisia lauluja. Näistä suurin osa on julkaistu myös kahdella samannimisellä CD-levyllä. Sanoituksia hän teki noin 700 neljällä kielellä.

Helsingius työskenteli Ylen englanninkielisessä Radio Finlandissa toimittajana vuosina 1978–2007.

## Tunnustuspalkintoja
* ruotsalainen Alf Hambe -palkinto (1989)
* Norja–Suomi-kulttuurirahaston palkinto (1994)
* Nils Ferlin -palkinto (1994)
* Pohjoismaisen NordVisa-järjestön ”Liv”-patsas (1995)
* Pro Cultura Esbo (1995)
* Ruotsin Laulelma-akatemian ainoa suomalaisjäsen

## Diskografia
* *Barbara* (1966)
* *Det var en gång* (1977)
* *Olipa kerran* (1978)
* *Speiling* (1981)
* *Barbaras blandade* (1981)
* *Kahlaajatyttö* (1982)
* *Fra Barbara med kjaerlighet* (1982)
* *Reflection. Songs from Finland* (1982)
* *Drom og bekjennelse* (1986)
* *Spegling* (1986)
* *Rakkaudella* (1986)
* *Tuulen niityillä* (1992)
* *Sånt är vårt liv* (1996)
* *Songs Finland sings. CD 1 : Popular Finnish songs in English* (2002)
* *Songs Finland sings. CD 2 : Popular Finnish songs in English* (2002)

## Lähteet
* 
* Helsingius FIMIC:n sivuilla. (Internet Archive 15.12.2007.)
* Äiti Laulelma – Barbara Helsingius. *Selvis* 3/2000. (Internet Archive 27.4.2005.)

### Viitteet

## Aiheesta muualla
* Helsingius, Barbara (1937–). Biografiskt lexikon för Finland.
* Barbara Helsingiuksen muistokirjoitus ''Helsingin Sanomissa''.
* 
* 
* 
* Barbara Helsingiuksen tumma ääni syvensi 1960-luvun suomifolkia. Yle Elävä arkisto.
Robert Owen

**Robert Owen** (14. toukokuuta  1771 Newtown, Montgomeryshire, Wales – 17. marraskuuta 1858 Newtown, Montgomeryshire) oli walesilainen tehtaanjohtaja ja sosialisti, jota pidetään uudenaikaisen sosiaalipolitiikan ja osuustoiminnan uranuurtajana. Hän kuului niin sanottuihin utopistisiin sosialisteihin, mutta yritti toteuttaa näkemyksensä ihanneyhteiskunnasta myös käytännössä. Owen itse kuului porvaristoon, mutta pyrki kommunistisilla uudistuksillaan kohottamaan työväen taloudellista, henkistä ja moraalista asemaa.
	  	
Alun perin Owen oli utilitaristi ja liberaali Jeremy Benthamin oppilas, mutta siinä missä liberaalit olisivat halunneet parantaa työläisten asemaa poistamalla kapitalistien etuoikeudet, Owen alkoi vähitellen kääntyä yhä syvemmälle sosialismiin. Bentham silti rahoitti eräitä Owenin sosiaalisia kokeiluja työläisten olojen parantamiseksi.

Owen toimi puuvillatehtaan johtajana New Lanarkissa Skotlannissa vuosina 1800–1829. Kun hänen kilpailijansa teettivät tehdastyöläisillä 13–14 tunnin työpäiviä, Owenin tehtaassa työskenneltiin 10 ja puoli tuntia päivässä. Jos tuotanto jouduttiin seisauttamaan, joutilaille työläisille maksettiin täysi palkka koko ajalta. Kuitenkin hänen liikkeensä arvo oli noussut yli kaksinkertaiseksi ja samalla antanut omistajilleen muhkeat voitot.

Owenin aikana työläiset tuottivat laitoksen omistajille 5 % voiton liikepääomalleen ja vielä yli 300 000 puntaa muuta voittoa. Owen päätteli, että teollistumisen ajan valtavilla tuotantovoimilla, jotka tuottivat rikkauksia vain harvoille, kyettäisiin uudistamaan koko yhteiskunta ja tuottamaan hyvinvointia kaikille. Hän uskoi ihmisen muovautuvan ympäristövirikkeiden mukaan, minkä takia hän halusi muuttaa  elinympäristön mahdollisimman miellyttäväksi. Vaikka Owenin palveluksessa olevilla ihmisillä oli paremmat olot kuin muualla, Owen ei ollut heidän olotilaansa tyytyväinen. Ihmiset olivat hänen mielestään hänen orjiaan, eivätkä heidän olonsa vieläkään mahdollistaneet luonteen ja tietoisuuden monipuolista kehitystä. 

Vuonna 1819 Owen ajoi pitkien kamppailujen jälkeen läpi ensimmäisen lain lasten ja naisten tehdastyön rajoittamisesta. Vuonna 1823 hän ehdotti Irlannin köyhyyden poistamista kommunististen siirtoloiden avulla. Hän teki täydelliset laskelmat siirtoloiden perustamiskustannuksista, vuotuisista menoista ja tuloista sekä suunnitteli tarkasti kaikki tekniset yksityiskohdat.

Vuonna 1825 Owen perusti Yhdysvaltoihin Indianan osavaltioon kaupungin nimeltä New Harmony. Se oli sosialistisen yhteiskunnan kokeilu, jossa kukaan ei olisi toista huonommassa asemassa. Kokeilu loppui kuitenkin varsin pian käytännön ongelmien vuoksi.

Kun Owenista tuli julkisesti sosialisti, virallinen yhteiskunta hylkäsi hänet. Robert Owen työskenteli myöhemmin köyhtyneenä suoraan työväen keskuudessa ja vaikutti osaltaan myös ammattiliittojen ja työväenliikkeen syntyyn.

## Lähteet
Norlanti

**Norlanti** (joskus myös *Norrlanti*, ) on pohjoisin Ruotsin kolmesta pääalueesta. Muut pääalueet ovat Sveanmaa ja Götanmaa. Norlannin maapinta-ala on 243 340,5 km². Vuoden 2011 lopussa alueella oli 1 153 788 asukasta, joten alueen väentiheys oli 4,7 asukasta neliökilometriä kohti.

Haminan rauhaan (1809) asti Norlantiin kuuluviksi saatettiin katsoa myös Pohjanmaa ja Suomen Lappi, jotka nykyään ovat osa Suomea.

Norlanti koostuu yhdeksästä maakunnasta, jotka ovat
*  Gästrikland
*  Hälsingland
*  Härjedalen
*  Jämtland
*  Medelpad
*  Ångermanland
*  Västerbotten
*  Norrbotten
*  Lappi

## Väestönkehitys

## Katso myös
* Norlannin kalliomaalaukset
* Norlannin kalliopiirrokset

## Lähteet

## Aiheesta muualla
Perth

**Perth** voi tarkoittaa seuraavia:

* Perth, skotlantilainen kaupunki, jonka mukaan muut Perth-nimiset kaupungit on joko suoraan tai epäsuorasti nimetty

* Perth, paikka Australiassa:
**Perth, Länsi-Australian osavaltion pääkaupunki, Australian neljänneksi suurin kaupunki
**Perth, kaupunki Tasmaniassa, Australiassa

* Perth, paikka Kanadassa:
**Perth, kaupunki Ontarion provinssissa
**Perth, aluekunta Ontariossa
**Perth-Andover, kaupunki Victorian piirikunnassa New Brunswickissa

* Perth, paikka Yhdysvalloissa:
**Perth, kunta Fultonin piirikunnassa New Yorkin osavaltiossa
**Perth, kaupunki Townerin piirikunnassa Pohjois-Dakotassa
**Perth, kaupunkikunta Walshin piirikunnassa Pohjois-Dakotassa
**Perth Amboy, kaupunki Middlesexin piirikunnassa New Jerseyn osavaltiossa.

* 3953 Perth, päävyöhykkeen asteroidi

;Australian laivasto
* HMAS Perth (1934), Perth-luokan risteilijä
* HMAS Perth (D 38), Perth-luokan ohjushävittäjä
* HMAS Perth (FFH 157), Anzac-luokan  fregatti
* Perth-luokka, risteilijäluokka
* Perth-luokka, hävittäjäluokka.
Utrecht (provinssi)

**Utrecht** () on provinssi keskellä Alankomaita. Provinssin pinta-ala on  ja asukasluku  (vuonna 2010). Samanniminen kaupunki Utrecht on provinssin pääkaupunki.

## Uskonnot

Utrechtin väestöstä 27&nbsp;prosenttia on protestantteja ja 20&nbsp;prosenttia katolisia.

## Kunnat (2018)

* Amersfoort
* Baarn
* Bunnik
* Bunschoten
* De Bilt
* De Ronde Venen
* Eemnes
* Houten
* IJsselstein
* Leusden
* Lopik
* Montfoort
* Nieuwegein

* Oudewater
* Renswoude
* Rhenen
* Soest
* Stichtse Vecht
* Utrecht
* Utrechtse Heuvelrug
* Veenendaal
* Vianen
* Wijk bij Duurstede
* Woerden
* Woudenberg
* Zeist

## Lähteet
Nature

**Nature** on brittiläinen aikakauslehti, jonka perusti vuonna 1869 Norman Lockyer.  Se on vanhimpia ja arvostetuimpia kaikkia tieteenaloja käsitteleviä lehtiä. Useimmat tiedelehdet erikoistuvat nykyään yhä kapeampiin erityisaloihin, mutta *Nature* pitää yllä perinnettään julkaista korkeatasoisia artikkeleita monilta tutkimuksen aloilta.  *Naturessa* esitellään artikkelina suuri osa monen luonnontieteen alan kunkin vuoden tärkeimmistä saavutuksista. Esimerkiksi tähtitieteilijät julkaisevat artikkelinsa pääsääntöisesti erikoistuneemmissa lehdissä, mutta pitkien hankkeiden tärkeimmistä tuloksista saatetaan kirjoittaa tiivistelmä *Natureen* laajemman huomion saamiseksi. Thomson Reutersin (nyk. Clarivate Analyticsin) *Journal Citation Reportsin* laskelmien mukaan lehden vaikuttavuuskerroin oli 41,456 vuonna 2014.

Lehdellä on toimitukset Lontoossa, New Yorkissa, San Franciscossa, Washington, D.C.:ssä, Bostonissa, Tokiossa, Pariisissa, Münchenissä ja Basingstokessa.

## Julkaisija ja sisarlehdet

*Naturea* julkaisee saksalais-brittiläinen kustannusyhtiö *[[Springer Nature]]*, joka julkaisee myös muita tiedelehtiä kuten *Nature Neuroscience*, *Nature Biotechnology,* *Nature Methods*, the *Nature Clinical Practice* -sarjaa, *Nature Structural & Molecular Biology*, *Nature Chemistry*, *[[Communications Engineering]]* ja *Nature Reviews* -sarjaa.

## Naturessa julkistettuja merkittäviä tutkimuksia
*Röntgensäteily: W. C. Röntgen *On a new kind of rays* vsk. 1896, nro 53, sivut 274–276
*Aalto-hiukkasdualismi: C. Davisson ja L. H. Germer *The scattering of electrons by a single crystal of nickel* vsk. 1927, nro 119, sivut 558&ndash;560
*Neutroni: J. Chadwick *Possible existence of a neutron* vsk. 1932, nro 129, sivu 312
*Fissio: L. Meitner ja O. R. Frisch *Disintegration of uranium by neutrons: a new type of nuclear reaction* vsk. 1939, nro 143, sivut 239–240
*DNA:n rakenne: J. D. Watson ja F. H. C. Crick *Molecular structure of Nucleic Acids: A structure for deoxyribose nucleic acid* vsk. 1953, nro 171, sivut 737–738
*Ensimmäinen proteiinin molekyylirakenne (myoglobiini): J. C. Kendrew, G. Bodo, H. M. Dintzis, R. G. Parrish, H. Wyckoff sekä D. C. Phillips *A three-dimensional model of the myoglobin molecule obtained by X-ray analysis* vsk. 1958, nro 181, sivut 662–666
*Laattatektoniikka: J. Tuzo Wilson *Did the Atlantic close and then re-open?* vsk. 1966, nro 211, sivut 676–681
*Otsonikato: J. C. Farman, B. G. Gardiner ja J. D. Shanklin *Large losses of total ozone in Antarctica reveal seasonal ClOx/NOx interaction* vsk. 1985, nro 315, sivut 207–210
*Ensimmäinen nisäkkään kloonaus (Dolly lammas): I. Wilmut, A. E. Schnieke, J. McWhir, A. J. Kind ja K. H. S. Campbell *Viable offspring derived from fetal and adult mammalian cells* vsk. 1997, nro 385, sivut 810–813
*Ihmisen genomi: International Human Genome Sequencing Consortium *Initial sequencing and analysis of the human genome* vsk. 2001, nro 409, sivut 860–921 (kansikuva artikkelin ylälaidassa)

## Lähteet

## Aiheesta muualla
Flevoland

**Flevoland** on provinssi Alankomaissa. Sen pinta-ala on , josta vettä on . Provinssin asukasluku vuoden 2015 alussa oli . Se perustettiin vuonna 1986 IJsselmeer-järvestä kuivaamalla saadulle maalle. Lelystad on Flevolandin pääkaupunki.

## Kunnat (2018)

* Almere
* Dronten
* Lelystad
* Noordoostpolder
* Urk
* Zeewolde

## Lähteet
Kondensaatioreaktio

**Kondensaatioreaktiossa** molekyylit liittyvät toisiinsa samalla, kun poistuu jokin pienimolekyylinen yhdiste (esimerkiksi vesimolekyyli). Useiden kondensaatioreaktioiden mekanismi koostuu peräkkäisistä additio- ja eliminaatioreaktioista.

Aminohappomolekyylien keskinäisessä kondensaatioreaktiossa muodostuu dipeptidi: 

*Aminohappojen välille muodostuvaa sidosta kutsutaan peptidisidokseksi: 
*Kondensaatioreaktio voi jatkua, sillä syntyvässä dipeptidissä on jäljellä reaktiiviset funktionaaliset ryhmät: aminoryhmä ja karboksyyliryhmä.
*Kondensaatioreaktion jatkuessa muodostuu proteiinien rakenneosia, polypeptidejä. Kun polypeptidiketjun moolimassa ylittää 10000 g/mol, aletaan polypeptidiä nimittää proteiiniksi.

Esteröitymisessä kondensaatioreaktio tapahtuu alkoholin ja karboksyylihapon välillä vahvojen epäorgaanisten happojen protonien toimiessa katalyytteinä.
*Esteröitymisen käänteisreaktiossa, hydrolyysissa, esteri hajoaa veden vaikutuksesta hapoksi ja alkoholiksi.
*Esteröityminen ei voi jatkua samaan tapaan kuin peptidikondensaatio, sillä esterissä ei ole kondensoitumiseen tarvittavia funktionaalisia ryhmiä.

Myös eetterin muodostuessa kahdesta alkoholimolekyylistä tapahtuu kondensaatioreaktio. Esimerkiksi dietyylieetteri (kp. 35&nbsp;°C) syntyy kahdesta etanolimolekyylistä:

\mbox{CH}_3\mbox{CH}_2\mbox{OH} + \mbox{HO}\mbox{CH}_2\mbox{CH}_3 \rightarrow \mbox{CH}_3\mbox{CH}_2\mbox{OCH}_2\mbox{CH}_3 + \mbox{H}_2\mbox{O}

Dietyylieetterin kiehumispiste on selvästi alempi, kuin alkuperäisten alkoholien (kp. 79&nbsp;°C). Tämä on tyypillistä ja johtuu siitä, että eettereissä ei ole vetysidosta, kuten alkoholeissa.

## Lähteet

## Aiheesta muualla
Republic F-84 Thunderjet

**Republic F-84 Thunderjet** oli Yhdysvaltain ilmavoimien ensimmäinen toisen maailmansodan jälkeen käyttöön otettu hävittäjä. Sen ensilento oli 28. helmikuuta 1946. Sarjatuotanto alkoi kesäkuussa 1947, ja sen päättyessä vuonna 1953 oli valmistunut 4&nbsp;450 suorasiipistä mallia. Vuodesta 1954 alkaen valmistettu nuolisiivillä varustettu malli sai nimen ja merkinnän F-84F Thunderstreak.

## Historia
Republic Aviation-yhtiön pääsuunnittelija Alexander Kartveli alkoi vuonna 1944 suunnitella P-47 Thunderboltille suihkumoottorilla varustettua seuraajaa. Yritykset muuntaa P-47 suihkuhävittäjäksi osoittautuivat mahdottomiksi, joten Kartveli suunnitteluryhmineen kehitti kokonaan uuden virtaviivaisen koneen, jonka rungon täytti suihkumoottori. Tämän vuoksi polttoainesäiliöt sijoitettiin suhteellisen paksuihin, suoriin siipiin.

Marraskuussa 1944 USAAF tilasi kolme prototyyppiä, jotka saivat tunnuksen XP-84. Jo ennen koneen ensilentoa USAAF tilasi 25 konetta palvelustesteihin tunnuksella YP-84 ja edelleen 75 kappaletta P-84A tuotantomallia. Myöhemmin tilaus muutettiin sisältämään 15 YP-84:ää ja 85 P-84A:ta.

Ensimmäinen prototyyppi XP-84 siirrettiin Murocin lentotukikohtaan, missä se lensi ensilentonsa 28. helmikuuta 1946. Pian toimitettiin myös toinen prototyyppikone, molemmissa oli General Electric (myöhemmin Allison) J35-GE-7 moottori, jolla oli 16.66&nbsp;kN työntövoima. XP-84 teki 7. syyskuuta 1946 uuden kansallisen nopeusennätyksen 977,6&nbsp;km/h, mikä oli hiukan hitaampi kuin Gloster Meteorin 985,7&nbsp;km/h maailmanennätys. Viisitoista YP-84:ää toimitettiin Patterson Fieldin lentotukikohtaan palvelustesteihin, niissä oli paranneltu J35-A-13-moottori ja kuusi nokkaan asennettua .50 (12,7&nbsp;mm) Browning M3 -konekivääriä. USAAFin vaatimusten täyttämiseksi niissä oli siivenkärkiin kiinnitetyt 870 litran lisäpolttoainetankit, joiden vaikutus lento-ominaisuuksiin osoittautui myöhemmin ongelmaksi.

Näitten muutosten, aiempia voimakkaamman J35-A-15-moottorin ja heittoistuimen lisäämisen jälkeen konetta alettiin valmistaa mallinimellä P-84B, joka USAAFin muututtua USAFiksi vuonna 1947 muutettiin F-84:ksi.

Yhdysvaltain ilmavoimien lisäksi koneita saivat käyttöönsä Mutual Security -ohjelmaan  osallistuneet maat. Palvelusaikanaan F-84:stä tuli ensimmäinen yksipaikkainen Yhdysvaltain ilmavoimien suihkuhävittäjä, joka pystyi kuljettamaan taktisia ydinaseita.

Kone sai suurinta julkisuutta Korean sodan aikana, jolloin sitä käytettiin pääasiassa matalahyökkäyksiin huollon ja maakuljetusten kimppuun. F-84:t hyökkäsivät lähes päivittäin rautateiden, siltojen, huoltopaikkojen ja joukkokeskittymien kimppuun pommein, raketein ja napalmilla.

## Pudotuksia
* Merklínissä tšekkoslovakialainen hävittäjälentäjä Jaroslav Šrámek ampui 10. maaliskuuta 1953 alas MiG-15:llä luutnantti Warren G. Brow:n, joka putosi Saksan liittotasavallan puolelle rajaa ja pelastui. Republic F-84 Thunderjet:iä ahdisteli Tšekkoslovakiassa kaksi MiG-15:ä.

## Lähteet

## Aiheesta muualla

* nationalmuseum.af.mil
Hummeri

**Hummeri** (*Homarus gammarus*) eli **euroopanhummeri** on suurikokoinen äyriäinen.

## Koko ja ulkonäkö
Hummeri voi kasvaa 60&nbsp;cm:n pituiseksi ja painaa 5–6 kiloa, mutta merroilla kalastetut ja kaupatut hummerit ovat yleensä alle 30&nbsp;cm:n mittaisia. Hummeri voi elää 15-vuotiaaksi. 

Hummerin kitiinipanssari on päältä sinertävä, alta keltainen, ja se päättyy jaokkeiseen pyrstöön. Sillä on suuret sakset ja kahdeksan kävelyjalkaa. Sakset ovat keskenään erikokoiset: pienemmän saksen sisäreuna on terävä, siinä on hammasmaisia ulokkeita ja sitä käytetään saaliin kiinnipitämiseen ja paloitteluun. Isommassa saksessa on kyhmyjä, ja sen avulla hummeri murskaa saaliseläimen kuoren. Jos hummeri menettää saksen tai jalan tappelussa tai onnettomuudessa, sen tilalle kasvaa uusi, mutta uusi raaja on muiden kokoinen vasta useiden kuorenvaihtojen jälkeen.

## Levinneisyys
Euroopanhummeri elää Atlantin valtameren itäosissa, Lofooteilta Azoreille ja Marokkoon. Hummeria on tavattu myös Välimeressä ja Mustanmeren luoteisosassa.

Suomessa on myynnissä myös amerikanhummeria, jota tuodaan usein kypsänä ja pakastettuna muun muassa Kanadasta.

## Elinympäristö
Hummeri elää harvoin syvemmällä kuin 50 metrissä. Se asuu koloissa ja tunneleissa, joskus melko matalassakin vedessä. Sitä tavataan kovapohjaisilla alueilla, joissa merenpohja on kalliota tai kovaa savea.

## Lähteet
Henri de Saint-Simon

**Claude-Henri de Rouvroy, Saint-Simonin kreivi** (17. lokakuuta 1760 Pariisi – 19. toukokuuta 1825 Pariisi) oli ranskalainen taloustieteilijä ja filosofi, jota pidetään *ranskalaisen sosialismin* perustajana ja kristillisen sosialismin edustajana. Saint-Simonin päämääränä oli yhteiskunta, jossa toisen oli mahdotonta riistää toista.

## Elämä
Saint-Simon osallistui upseerina Yhdysvaltain vapaussotaan mutta menetti omaisuutensa Ranskan vallankumouksessa. Hän loi uuden omaisuuden 1798 mennessä mutta menetti myöhemmin senkin.

## Ajattelu
Saint-Simonin mukaan historia on jatkuva prosessi, jossa jokainen aikakausi lopulta muodostuu kehityksen jarruksi, josta on siirryttävä seuraavaan aikakauteen. Kehityksen välttämättömyyden syy on ilmiöiden sisältämissä ristiriidoissa. On suuntauduttava kohti parempaa tulevaisuutta.

Saint-Simon halusi vapauttaa työväenluokan. Hän piti välttämättömänä tuotannon suunnitelmallisuutta, tieteen ja teollisuuden yhteistoimintaa. Näin hän toivoi kehityksen lopulta johtavan valtiottomaan yhteiskuntaan. Puhuessaan työväenluokasta hän tarkoitti palkkatyötä tekevien lisäksi kaikkia tehtailijoita, kauppiaita ja pankkiirejakin. Hänen ajatuksissaan he edelleen säilyttäisivät hallitsevan aseman yhteiskunnassa. Saint-Simon teki tärkeän huomion, jonka mukaan Ranskan Suuressa vallankumouksessa vastakkain eivät olleet ainoastaan aatelisto ja porvaristo, vaan vallasta taisteli edellisten lisäksi myös omistamattomien luokka. Tämä kaikki osaltaan pohjusti nykyaikaisen sosialismin syntymistä.

Saint-Simon ei laatinut oppijärjestelmää, mutta hänen oppilaansa hyödynsivät hänen ajatuksiaan kehitellessään saintsimonismia.

## Lähteet

## Aiheesta muualla
*https://exhibits.stanford.edu/super-e/feature/claude-henri-de-rouvroy-de-saint-simon-1760-1825
Northrop P-61 Black Widow

**Northrop P-61 Black Widow** (suom. *[[mustaleski]]*) oli Yhdysvaltain ensimmäinen yöhävittäjäksi suunniteltu kone. Sen keulassa oli tutkalaitteisto, jonka avulla kahden tai kolmen hengen miehistö löysi viholliskoneen täydellisessä pimeydessäkin. Konetyypin runkoratkaisu oli suunnilleen täysin vastaavanlainen kuin esimerkiksi Lockheed P-38 Lightningissa: kaksiosainen puomipyrstö joissa molemmat mäntämoottorit, ja koneen ohjaamo sijaitsi erillisessä keskikehdossa peräsinpuomien välissä. Korkeusvakaimen sijainti oli peräsinpuomien välissä.

Prototyyppiä XP-61 kokeiltiin 1942 ja tuotantokoneiden valmistus alkoi loppuvuodesta 1943. P-61 lensi ensimmäiset taistelulentonsa yöhävittäjänä Euroopassa 3. heinäkuuta 1944. Tyynellämerellä P-61 saavutti ensimmäiset ilmavoitot 6. heinäkuuta. Kun P-61-koneita valmistui, ne korvasivat väliaikaiset Douglas P-70 -koneet Yhdysvaltain armeijan ilmavoimien (USAAF:n) yöhävittäjälaivueissa. Toisen maailmansodan aikana Northrop rakensi noin 700 P-61:tä. Alkusarjan A-mallisista 37 lentokoneesta jouduttiin poistamaan rungon yläpuoliset kauko-ohjatut ampumot niiden aiheuttaman tärinän vuoksi. Viimeiset 41 näistä olivat kesällä 1945 valmistettua P-61C-mallia, joka oli nopeampi ja kykeni toimimaan korkeammalla, sillä sen moottorit olivat edeltäjiään tehokkaammat. Northrop valmisti 36 konetta lisää vuonna 1946 aseistamattomiksi F-15A -tiedustelukoneiksi. Suuren hyötykuormansa ansiosta tätä konetyyppiä käytettiin myös Tyynenmeren sotanäyttämöllä öisissä häirintätehtävissä japanilaisia vastaan. Kone pärjäsi suhteellisen hyvin japanilaisia hävittäjäkoneita vastaan, joiden lukumäärä muutenkin väheni Japanin tappioiden kasvaessa ja joiden aseistus, panssarointi ja teho alkoi hävitä yhdysvaltalaiskoneille. Koneen maksiminopeus oli 589&nbsp;km/h. P-61 käytti 2&nbsp;000 hevosvoiman (1&nbsp;491&nbsp;kW) tehoisia Pratt & Whitney R-2800 -tähtimoottoreita.

Konetyypin aseistus käsitti neljä 20&nbsp;mm tykkiä, jotka sijaitsivat koneen keulassa eli eturungossa alhaalla ja ampuivat suoraan eteenpäin. Lisäksi koneen yllä oli kupumainen ja kauko-ohjattu konekivääriasema. Siihen oli sijoitettuna neljä 12,7&nbsp;mm konekivääriä. Lisäksi koneen siipiripustimiin voitiin liittää koneen ulkopuolisesti sekä pommeja että rakettiaseistusta, joita enintään 1600 paunan eli 726&nbsp;kilogreamman verran. Konetta kokeiltiin myös ohjuksen laukaisualustana, mutta tämä hanke lienee jäänyt vain kokeiluasteelle.


Tiedosto:Northrop P-61B Black Widow.svg
Tiedosto:P-61 Black Widow - rear.jpg
Tiedosto:P-61bs on assembly line - Northrop - 1944.jpg
Tiedosto:425th Night Fighter Squadron P-61 Black Widow with rockets under wings.jpg


## Lähteet
* National museum of the USAF: Northrop P-61 Black Widow 
* Donald, David: *The Military Propeller Aircraft Guide - From 1914 to the present day*, Chartwell Books Inc., Edison - New Jersey. 1999, Painettu Tšekin tasavallassa. . 

### Viitteet

## Aiheesta muualla
Haakon Maununpoika

**Haakon Maununpoika** (**Håkan Magnusson Toresfostre**) oli Norjan kuningas 1093–1094. Hän jakoi maan serkkunsa Maunu Paljassäären kanssa: Haakon hallitsi Trøndelagia ja Opplandenia, Maunu Vikenin aluetta. Haakon oli kuningas Maunu Haraldinpojan poika. Hän oli Stein-Torin kasvatti, ja sai siksi liikanimen Toresfostre. Haakon oli hallitsijana suosittu toteuttamiensa veronalennusten vuoksi. Hänen valtakautensa jäi kuitenkin lyhyeksi. Haakon kuoli vain 25-vuotiaana Dovrefjällessä. Haakonin kuoltua Maunusta tuli yksin koko Norjan kuningas.

## Lähteet
Pirjo Lonka

**Pirjo Anneli Lonka** (s. 14. marraskuuta 1971 Imatra) on suomalainen näyttelijä. Hän on esiintynyt lukuisissa rooleissa suomalaisissa televisiosarjoissa ja elokuvissa 1990-luvulta alkaen, kuten *[[Miehen työ]]*, *[[Ketonen & Myllyrinne]]*, *[[Ranuan kummit]]* ja *[[Putous]]*. Lonka sai parhaan naisnäyttelijän Venlan vuonna 2009 roolistaan Eijana psykologisessa jännärissä *[[Ylikävely]]*.

## Ura

Longan teatteriura alkoi heti lukion jälkeen, kun hän tuli Helsinkiin Ylioppilasteatterin pääsykokeisiin 1989. Pääsykoeraadissa oli muun muassa Q-teatterin perustaja Antti Raivio, joka valitsi Longan ja muutaman muun uuden ylioppilasteatterilaisen mukaan seuraavan vuoden näytelmään *Suden hetki*. Lonka näytteli Q-teatterissa vuodesta 1990 ja opiskeli samaan aikaan Teatterikorkeakoulussa 1990–1994. Hän ei imenyt itseensä kaikkea Teatterikorkeakoulusta tarjottua oppia, vaan pitää varsinaisena opettajanaan Raiviota.

Q-teatterissa Lonka on viihtynyt hyvin, vaikka näyttelikin puolentoista vuoden ajan lähellä kotiseutuaan Kouvolan Teatterissa. Freelancerina hän on työskennellyt vuodesta 1996 sekä vieraillut Kansallisteatterissa ja Suomen Kansallisbaletissa, vaikka kuuluukin Q-teatterin ensembleen. *Helsingin Sanomien* vuoden 2000 parhaaksi suomalaissarjaksi nimeämän television komediasarjan *Sikanautaa* Lonka käsikirjoitti ja näytteli vuonna 2000 yhdessä Elina Knihtilän, Anna-Leena Mäki-Penttilän ja Mari Perankosken kanssa. Sama ryhmä teki 2003 komediasarjaa *[[Ranuan kummit]]*, ja kun Lonka vielä 2010 osallistui *[[Putous|Putoukseen]]*, häntä alettiin pitää koomikkona, vaikka kyse oli vain teksteistä, joita piti näytellä humoristisesti. Käsikirjoituksia Lonka ei enää 2020-luvulla ole tehnyt, vaan hän on keskittynyt näyttelemiseen ja ideointiin puolisonsa Jani Volasen kanssa. Hän oli mukana ideoimassa Volasen käsikirjoittamaa ja ohjaamaa *[[Munkkivuori (televisiosarja)|Munkkivuori]]*-televisiosarjaa.

## Politiikassa
Lonka valittiin vuoden 2025 kuntavaaleissa Helsingin kaupunginvaltuustoon vasemmistoliiton ehdokkaana.

## Yksityiselämä
Pirjo Lonka on naimisissa Jani Volasen kanssa ja perheeseen kuuluu viisi lasta. Heillä on yksi yhteinen vuonna 2014 syntynyt tytär,  Longalla on aikaisemmasta liitostaan yksi poika ja kaksi tytärtä, ja Volasella on yksi poika. Pirjo Longan isä on KooKoon maalivahtina 1970-luvulla toiminut Ismo Lonka.

## Filmografia
### Televisiosarjat

### Elokuvat

### Dubbaukset

## Teatteri
* *[[Macbeth]]*, Q-teatteri 2008 – Lady Macbeth
**[[Corto Maltesen seikkailut (näytelmä)|Corto Maltesen seikkailut]]*, Q-teatteri 2011 – Pandora / Lady Marianne / Seitanin papitar
**Tulipunainen hevonen*, Q-teatteri 2012
**Häiriötekijä*, Q-teatteri 2013
**Hämeenlinna*, Q-teatteri 2013
**Jälkeenjäävät*, Q-teatteri 2015
**Paha äitipuoli*, Kansallisteatteri 2016 – Agneta
**[[Juurihoito (näytelmä)|Juurihoito]]*, Kansallisteatteri 2016 – Sari
**Arki ja kauhu*, Q-teatteri 2018
**Mount Everest*, Q-teatteri 2018
**Minä, askartelija*, Q-teatteri 2021

## Lähteet

## Aiheesta muualla
*
Kansainvälinen työjärjestö

**Kansainvälinen työjärjestö** (, *ILO*) on Yhdistyneiden kansakuntien alainen järjestö, joka hoitaa työvoimaan ja työntekoon kuuluvia asioita. Se on vanhempi kuin itse YK, perustettu 1919 Versailles’n rauhansopimusneuvottelujen yhteydessä ja liitettiin YK:n yhteyteen toisen maailmansodan päättyessä. ILO:n päämaja sijaitsee Genevessä.

ILO pyrkii parantamaan työoloja ja vaikuttamaan työsuojeluasioihin ja vastustaa lapsityötä. Järjestölle myönnettiin Nobelin rauhanpalkinto vuonna 1969.

## Historia
Kansainvälisen työjärjestön edeltäjänä pidetään vuonna 1900 perustettua järjestöä nimeltä *International Association for Labour Legislation* (IALL). ILO perustettiin 28. päivänä kesäkuuta 1919. Ensimmäiset jäsenmaat olivat samat kuin Kansainliiton perustajamaat. Ensimmäinen pääsihteeri oli ranskalainen sosialisti Albert Thomas. ILO:n vuosina 1919–1946 hyväksymillä sopimuksilla estettiin esimerkiksi naisten yötyö ja pakkotyö sekä asetettiin minimi-ikä lapsityövoimalle. Toisen maailmansodan aikana ILO:n päämaja siirrettiin väliaikaisesti Kanadaan.

## Lähteet

## Aiheesta muualla

* ILOn viralliset sivut
* ILO:n ''Decent work - Kunnon työ'' maksuton tietopalvelu
Kuuloluut

**Kuuloluita** on ihmisellä kolme kappaletta – vasara (*malleus*), alasin (*incus*) ja jalustin (*stapes*) – ja ne sijaitsevat välikorvassa välikorvaontelossa. Kaikilla nisäkkäillä on edellä mainittuja korvaluun osia kolme kappaletta. Muilla selkärankaisilla on vain yksi kuuloluu, joka vastaa lähinnä jalustinta. Kaloilla ei ole kuuloluita.

## Kuuloluuketjun toiminta
Vasaraluu on kiinni tärykalvossa, jonka värähtelyt siirtyvät kuuloluuketjun värähtelyiksi. Samalla ne vahvistavat ääntä. Kuuloluuketjun viimeinen jäsen, jalustin, on kiinni sisäkorvan eteisikkunassa, jonka kautta kuuloluiden värähtelyt siirtyvät sisäkorvan nesteen värähtelyiksi.

Kuuloluuketju vahvistaa äänen värähtelyä välikorvassa, koska tärykalvon koko on suhteessa moninkertainen verrattuna jalustimen litteään osaan, joka kiinnittyy eteiskäytävään. Ilman värähtely saa herkkäliikkeisen tärykalvon värähtelemään, mikä liikuttaa edelleen siihen ketjussa kiinnittynyttä kuuloluuketjua. Kuuloluuketjun viimeinen luu – jalustinluu (*stapes*) – välittää mekaanisen ilman värähtelyn eteisikkunan kautta nesteliikkeiden värähtelyksi sisäkorvan eteiskäytävään. Tämän seurauksena syntyy myöhemmin kuuloaistimus.

## Kuuloluut

Kuva:Malleus Gray.jpg|Vasara
Kuva:Gray917.png|Alasin
Kuva:Stapes gray.jpg|Jalustin


## Lähteet
*
### Viitteet
Muksut

**Muksut** oli 1960-luvun jälkipuolella toiminut suomalainen lauluyhtye. Sen folk-vaikutteinen musiikki tunnettiin kantaa ottavista sanoituksistaan – yhtye levytti muun muassa Pentti Saarikosken ja Anselm Hollon teksteihin sävellettyjä lauluja. Yhtye oli suosittu esiintyjä Yleisradion ja Mainos-TV:n ohjelmissa.

Alun perin Muksujen musiikkialbumit julkaistiin kirjankustantaja Otavan ”kirjallisten äänilevyjen” sarjassa, oli julkaistu myös Saarikosken runoja hänen itsensä lukemina. Yhtyeen tuotannosta on myöhemmin julkaistu kattava cd-kokoelma *Viisumi keväästä syksyyn – kootut laulut 1966–1970*, jolla on yhtyeen kaikki levytykset lukuun ottamatta samojen kappaleiden julkaistuja vaihtoehtoversioita sekä ''Medisiinari''-ep:n sensuroimattomalla versiolla (painos 50 kpl) v. 1970 julkaistua Arvo Salon sanoittamaa *Runkkarin laulu* -kappaletta.

## Kokoonpano
Yhtyeen kokoonpanot levyillä:

* Tapio Lipponen, Pekka Mäkinen, Seppo Porkka ja Annu Toiviainen (1966–1967)
* Lipponen, Mäkinen, Porkka ja Inga Hinnerichsen (1968–1969)
* Hinnerichsen, Lipponen, Mäkinen, Porkka ja Sinikka Sokka (1970)

## Diskografia
### Albumit

* *[[Viisumi keväästä syksyyn]]* (1967)  	
* *Ole Finlandia* (1968) 
* *Pienen pieni* (1969) 	 
* *Kotimainen elämänmuoto* (1970)
* *Viisumi keväästä syksyyn – kootut laulut 1966–1970* (1994, kokoelma)

## Lähteet

## Aiheesta muualla

* Raimo Öystilä: Artikkeli albumista Viisumi keväästä syksyyn rmsyke.fi
* 
* Ylen Elävä arkisto: Muksujen musiikkia
Partiopojan kirja

**Partiopojan kirja** (*Scouting for Boys*) on partioliikkeen perustajan Robert Baden-Powellin vuonna 1908 julkaisema opaskirja partiolaisille. Se on partiohistorian kuuluisin teos. Baden-Powell kirjoitti *Partiopojan kirjan* kasvatusjärjestelmänsä ja leirikokeilujensa perusteella. Kirja levitti partioaatteen ympäri maailman. Se ei sovellu enää käsikirjaksi esimerkiksi ensiavun tai merkkien osalta, sillä tiedot ovat vanhentuneet. 

Suomenkielistä painosta on julkaissut vuosien varrella usea kustantaja, WSOY, Otava ja Partiokirja. WSOY julkaisi kaksi painosta vuosina 1933 ja 1947, ja suomentaja oli Lauri Vuolasvirta. Uuden suomennoksen tekijä on Paula Koho, ja sen julkaisi ensin Otava kahtena painoksena vuosina 1961 ja 1966. Sen jälkeen Partiokirja julkaisi Paula Kohon suomennoksen vuosina 1986, 1989, 1991, 1993, 1995 ja 2002. 

Myös Kaarlo Soinion suomentamana ja toimittamana vuonna 1911 julkaistu *Partiopojat* ja vuonna 1917 julkaistu *Partiopojat ja tytöt* ovat *Scouting for Boys* -kirjan suomennoksia, mutta niissä on käytetty lisäksi muita lähteitä.

## Suomennokset
* *Partiopojat: englantilainen nuorisoliike Scouting for Boys*, Rob. Baden-Powellin teoksen "Scouting for Boys" y. m. lähteiden mukaan suomeksi toimitettu, Kaarlo Soinio. Helsinki: Yrjö Weilin, 1911. 
** *Partiopojat ja -tytöt: englantilainen nuorisoliike Scouting for Boys and Girls*, R. S. S. Baden-Powell; Rob. Baden-Powellin teosten y.m. lähteiden mukaan suomeksi toimittanut Kaarlo Soinio. Helsinki: Kustannusoy. Kirja, 1917.
* *Partiopojan kirja*, viidennestätoista painoksesta suomentanut L[auri] Vuolasvirta. WSOY, 1933. (Suomalaisen partiopoikaliiton käsikirjasarja n:o 2.). – 2. painos 1947. (Suomen partiopoikajärjestön käsikirjasarja nro 4.).
* *Partiopojan kirja*, suom. Paula Koho; julk. Suomen partiopoikajärjestö; tekijän kuvittama. Otava, 1961. – 2. painos 1966
** *Partiopojan kirja*, suom. Paula Koho, tekijän kuvittama. 3.p. Hki: Partiokirja, 1986 . Lisäpainokset: 4. p. 1989 ja 5. p. 1991 – 6. p 1993  Lisäpainokset: 7. p. 1995 ja 8. p. 2002. (Partioveljeyden laitos.)

## Aiheesta muualla
* PartioWiki
Hadleyn solu

**Hadleyn solu** eli **Hadleyn kiertoliike** on ilmakehän kiertoliikkeen tropiikissa vaikuttava osa. Sen muodostavat laskeva ilmavirtaus hepoasteilla eli sillä leveysasteella johon sijoittuvat mm. Sahara ja Kalahari, hepoasteilta kohti päiväntasaajaa puhaltavat pasaatituulet, nousuliike pasaatituulten kohtaamisvyöhykkeellä ITCZ ja ylätroposfäärissä oleva paluuvirtaus (*antipasaati*) takaisin kohti hepoasteita.

## Katso myös
*Ferrelin solu

## Lähteet
McDonnell F-101 Voodoo

**McDonnell F-101 Voodoo** on yhdysvaltalainen McDonnell Aircraftin valmistama yksipaikkainen yliääninopeuteen pystyvä suihkuhävittäjä. Koneen tiedusteluversiot, RF-101G ja RF-101H, muunsi F-101A- ja F-101C-koneista Lockheed Aircraft Service Company.

F-101 perustui McDonnellin prototyyppi **XF-88**:aan, joka suunniteltiin uudeksi "Penetration Fighter" -luokan hävittäjäksi (suom. ilmapuolustuksen lävistävä hävittäjäkone) USAF:n pommikoneiden pitkän matkan saattokoneeksi. XF-88-koneiden kaksi prototyyppiä tilattiin 1946 ja ne lensivät ensi kertaa 1948, mutta niitä ei koskaan otettu tuotantoon. Kun pitkänmatkan suihkupommittajat, kuten B-52 Stratofortress tulivat käyttöön, saattohävittäjiä ei enää tarvittu ja jo ennen valmistuksen alkamista F-101:n käyttökohde laajennettiin taktisiin ja ilmapuolustustarkoituksiin. 

F-101 lensi ensilentonsa 29. syyskuuta 1954. Ensimmäinen tuotantomalli, F-101A otettiin käyttöön toukokuussa 1957 ja F-101C syyskuussa 1957 ja F-101B tammikuussa 1959. Valmistuksen päättymiseen maaliskuussa 1961 asti McDonnell rakensi 785 Voodoota, mukaan lukien 480 F-101B-mallia, Air Defense Commandin käyttämää kaksipaikkaista jokasään torjuntahävittäjää. Voodoon tiedustelumallit ovat maailman ensimmäisiä yliääninopeuteen pystyviä valokuvatiedustelukoneita. RF-101:ia käytettiin matalatiedusteluun vuoden 1962 Kuuban ohjuskriisin aikana ja 1960-luvulla Kaakkois-Aasiassa. Kanadan ilmavoimat käyttivät omia CF-101 -koneitaan vuoteen 1984 saakka. Yhdysvaltain kansalliskaartin ilmavoimat lopetti tyypin käytön 1982 ja USAF vuonna 1972.

Aseistuksena on neljä automaattista 20&nbsp;mm M-39-tykkiä. Näistä kaksi on koneen vasemmalla puolella ja yksi oikealla alhaalla. Ammuntaan on automaattisesti ennakon laskeva tähtäin ja tutkaan perustuva etäisyysmittari, jotka yhdessä muodostivat Hughes MG-13 tulenjohtojärjestelmän. 

## Tekniset tiedot

## Lähteet
*http://www.nationalmuseum.af.mil/factsheets/factsheet.asp?id=2332
*http://www.nationalmuseum.af.mil/factsheets/factsheet.asp?id=2307
*http://www.nationalmuseum.af.mil/factsheets/factsheet.asp?id=2308
*http://www.nationalmuseum.af.mil/factsheets/factsheet.asp?id=2326
*http://www.nationalmuseum.af.mil/factsheets/factsheet.asp?id=1866
*https://fas.org/nuke/guide/usa/airdef/f-101.htm (Tarkistettu 28.8.2018)
*http://www.netti.fi/~halle/planes/usa/f-101.htm   (Tarkistettu 1.4.2014)

### Viitteet